พลังงานบริสุทธิ์ขายหุ้นไอพีโอสร้างโรงไฟฟ้า
พลังงานบริสุทธิ์ ตั้งที่ปรึกษาการเงินระดมทุน รุกขยายงานสร้างโรงไฟฟ้าพลังงานแสงอาทิตย์
19 ต.ค. 2555

พลังงานบริสุทธิ์ ตั้งที่ปรึกษาการเงินระดมทุน รุกขยายงานสร้างโรงไฟฟ้าพลังงานแสงอาทิตย์ 
นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ (EA) เปิดเผยว่า บริษัทได้แต่งตั้งบริษัท แอสเซท โปร แมเนจเม้นท์ (APM) เป็นที่ปรึกษาการเงิน เพื่อเสนอขายหุ้นเพิ่มทุนต่อประชาชนครั้งแรก (ไอพีโอ) จำนวน 560 ล้านหุ้น หรือ 56 ล้านบาท มูลค่าที่ตราไว้หุ้นละ 0.10 บาท ซึ่งเงินเพิ่มทุนนี้จะนำไปสร้างโรงไฟฟ้าพลังงานแสงอาทิตย์โรงที่ 2 ไตรมาส 4 นี้ มีกำลังผลิต 90 เมกะวัตต์ ใน จ.นครสวรรค์ จำหน่ายให้กับการไฟฟ้าฝ่ายผลิตแห่งประเทศไทย (กฟผ.)
ก่อนหน้านี้โรงไฟฟ้าแห่งแรก กำลังผลิต 8 เมกะวัตต์ เริ่มจ่ายไฟฟ้าให้กับการไฟฟ้าส่วนภูมิภาค (กฟภ.) ในเดือน ต.ค. 2555 ทั้งนี้บริษัทมีเป้าสร้างโรงไฟฟ้าพลังงานแสงอาทิตย์ 4 โครงการ รวม 278 เมกะวัตต์ ตั้งเป้าเป็นผู้นำพลังงานทางเลือก
ปัจจุบัน EA ประกอบธุรกิจ เป็นผู้ผลิตและจำหน่ายน้ำมันไบโอดีเซล (B 100) น้ำมันดีเซลหมุนเร็ว กลีเซอรีนบริสุทธิ์ ซึ่งน้ำมันไบโอดีเซล บริษัทจะขายให้กับผู้ค้าน้ำมันรายใหญ่ เช่น ปตท. เชฟรอน เอสโซ่ ไทยออยล์ และไออาร์พีซี มีกำลังผลิตน้ำมันไบโอดีเซล 8 แสนลิตร/วัน และกลีเซอรีน 80 ตัน/วัน
ด้านผลประกอบการรายได้หลักมาจากการจำหน่ายน้ำมัน แต่คาดว่าเมื่อโรงไฟฟ้าพลังงานแสงอาทิตย์ครบ 4 โรง ปลายปี 2558 หรือตั้งแต่ปี 2559 เป็นต้นไป โครงสร้างรายได้จะมาจากการจำหน่ายผลิตภัณฑ์น้ำมัน และรายได้ไฟฟ้า 50 ต่อ 50 
สำหรับผลประกอบการ 3 ปีที่ผ่านมา เติบโตต่อเนื่องทั้งรายได้และกำไรสุทธิ ครึ่งปี 2555 มีกำไรสุทธิ 64 ล้านบาท สูงกว่าทั้งปีก่อนที่มีกำไร 63 ล้านบาท 
นายสมภพ ศักดิ์พันธ์พนม ประธานเจ้าหน้าที่บริหาร APM กล่าวว่า ได้ยื่นข้อมูล EA ต่อสำนักงาน ก.ล.ต.แล้ว และจะนำเสนอข้อมูลต่อนักลงทุน (โรดโชว์) หลัง ก.ล.ต.เข้าดูโครงการพลังงานแสงอาทิตย์แล้ววันที่ 12 พ.ย.นี้ ตั้งใจให้นักลงทุนได้ลงทุนหุ้นพลังงานดีๆ และ EA เป็นของขวัญวันคริสต์มาส